Diari Oficial de la Generalitat Valenciana


Sumari del DOGV 9020, del 15-02-2021 (2021/1279)

RESOLUCIÓ de 10 de febrer de 2021, de la Conselleria d'Educació, Cultura i Esport, per la qual es convoca concurs de mèrits per a la selecció i nomenament d'assessors i assessores de formació dels centres de formació, innovació i recursos educatius (CEFIRE) de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9020

Data del DOGV
:   15-02-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/1279


Data del document
:   10-02-2021

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 10 de febrer de 2021, de la Conselleria d'Educació, Cultura i Esport, per la qual es convoca concurs de mèrits per a la selecció i nomenament d'assessors i assessores de formació dels centres de formació, innovació i recursos educatius (CEFIRE) de la Comunitat Valenciana. [2021/1279]  
La Llei orgànica 2/2006, de 3 de maig, d'educació, estableix en l'article 2.2 que els poders públics prestaran una atenció prioritària al conjunt de factors que afavoreixen la qualitat de l'ensenyament i, especialment, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa. Així mateix, l'article 102 de l'esmentada llei estableix orientacions sobre la formació permanent del professorat.  
  
El Decret 231/1997, de 2 de setembre, del Govern Valencià, pel qual es regula la creació, l'estructura i el funcionament dels centres de formació, innovació i recursos educatius (d'ara en avant CEFIRE) de la Comunitat Valenciana, estableix en l'article 7.2 que els assessors de formació seran funcionaris de carrera dels cossos docents no universitaris al servei de la Generalitat Valenciana. Així mateix, estableix que la convocatòria dels llocs d'assessoria de formació serà pública, d'acord amb els principis d'igualtat, mèrit i capacitat.  
  
L'Ordre 64/2012, de 26 d'octubre, de la Conselleria d'Educació, Formació i Ocupació, per la qual es desplega l'esmentat Decret 231/1997, modifica l'estructura de la xarxa dels centres de formació del professorat per a adaptar-la a les necessitats del sistema educatiu, descentralitzant la detecció de necessitats i les propostes formatives. D'aquesta manera, s'estableixen unes funcions coincidents amb el nou model, que requereix un perfil d'assessoria adequat.  
La Resolució de 5 d'agost de 2016 de la Conselleria d'Educació, Investigació, Cultura i Esport crea els CEFIRE tant els generals d'Elx, Gandia i Sagunt com els específics d'Educació Inclusiva, Educació Infantil, Plurilingüisme, Àmbit Científic, Tecnològic i Matemàtic, Àmbit Humanístic i Social i Àmbit Artisticoexpressiu.  
  
Mitjançant la Resolució de 20 de febrer de 2019, de la Conselleria d'Educació, Investigació, Cultura i Esport es crea el CEFIRE d'Alcoi.  
  
En la Resolució de 28 de febrer de 2017, de la Conselleria d'Educació, Investigació, Cultura i Esport, per la qual es convoca concurs de mèrits per a la selecció i nomenament d'assessors i assessores de formació de centres de formació, innovació i recursos educatius de la Comunitat Valenciana, s'estableixen en l'apartat primer tant l'objecte de la convocatòria com les seues bases, precisant en el punt 2 de la base tercera que els participants podran optar a les vacants de dos grups diferents d'assessories/àmbits d'entre els que figuren en el seu annex II, algunes amb temps d'ocupació màxim de dos cursos i altres de quatre cursos. Havent finalitzat el temps d'ocupació per a les places de dos anys, és necessari convocar un nou concurs de mèrits per a l'accés a aquestes.  
Per tot això, i en virtut del que s'estableix en els articles 6.2 i 7.1 del Decret 231/1997, de 7 de setembre, del Govern Valencià, pel qual es regula la creació, l'estructura i el funcionament dels Centres de Formació, Innovació i Recursos Educatius de la Comunitat Valenciana; de les competències que se m'atribueixen en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; i en virtut del que es regula en el títol VI del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, vista la proposta de la Secretaria Autonòmica d'Educació i Formació Professional de data 29 de gener de 2021, resolc:  
  
  
  
Primer. Objecte  
Aquesta resolució té com a objecte convocar un concurs de mèrits, d'acord amb les especificacions que s'hi estableixen, per a la provisió de places en els CEFIRE, en l'àmbit territorial de gestió de la Generalitat Valenciana, entre el personal funcionari dels cossos docents no universitaris dependents de la Generalitat Valenciana, d'acord amb les bases següents:  
  
Base primera. Normativa aplicable  
Aquest procediment es regirà per l'Estatut Bàsic de l'Empleat públic, així com per la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
  
Base segona. Funcions i perfil de les assessories de formació  
1. Les funcions que han de desenvolupar les assessories de formació queden establides en l'article 6 de l'Ordre 64/2012, de 26 d'octubre, de la Conselleria d'Educació, Formació i Ocupació.  
La complementarietat i la coordinació en el desenvolupament dels plans anuals d'actuació exigeix que les assessories puguen exercir les seues funcions atenent el personal docent de qualsevol etapa educativa no universitària i en aquells aspectes que determine la Subdirecció General de Formació del Professorat.  
2. Pel que respecta al perfil, les persones candidates hauran de reunir les competències següents:  
a) Coneixement del sistema educatiu no universitari, de la xarxa de formació del professorat i de l'estructura de la Conselleria d'Educació, Cultura i Esport, així com dels seus respectius marcs normatius.  
  
b) Coneixement expert de les metodologies i les didàctiques específiques de la seua àrea de treball.  
c) Capacitats de planificació i de dinamització enteses com a eines que faciliten la participació activa de tots els agents implicats en el procés educatiu.  
d) Capacitat de treball en equip.  
e) Capacitat per a motivar el professorat en la investigació educativa sobre la seua pràctica docent.  
f) Capacitat per a construir coneixement a partir de la reflexió sobre la pràctica educativa a través de la negociació i de l'acompanyament; així com la capacitat de transmetre'l als professionals docents.  
  
g) Habilitat per a desenvolupar les seues funcions tant en la modalitat presencial com en la semipresencial o a distància, participant de manera directa en la realització dels cursos presencials, semipresencials i en línia, en la preparació de materials i en la realització de ponències i en la tutorització.  
h) Disponibilitat per a desplaçar-se en l'exercici de les seues funcions.  
La definició del perfil no implica que les tasques d'assessorament que ha de dur a terme una determinada assessoria hagen de limitar-se al seu àmbit de coneixement o a l'etapa per la qual hi accedeix.  
  
Base tercera. Sol·licitud i requisits de participació  
1. Per a participar en el procés de selecció, les persones aspirants hauran d'emplenar la sol·licitud de participació, el model de la qual figura en l'annex I d'aquesta resolució.  
2. Les persones aspirants podran optar a les places d'assessoria/àmbit que figuren en l'annex II d'aquesta resolució. Es podrà sol·licitar un màxim de cinc places entre les oferides i es podrà optar a més d'una plaça d'assessoria/àmbit, siga del mateix àmbit o d'àmbits diferents.  
  
Per a realitzar la petició d'aquestes places s'utilitzaran els codis de CEFIRE que figuren en l'annex II d'aquesta resolució.  
En cas que una persona aspirant sol·licite més d'una plaça, es considerarà com a ordre de prioritat l'ordre que figure en la sol·licitud. No seran considerades les peticions que no es corresponguen amb alguna de les places oferides que figuren en l'annex II.  
3. Podrà participar en la convocatòria el personal docent funcionari públic de carrera que reunisca els requisits següents:  
a) Estar en situació de servei actiu. En el cas d'estar en període d'excedència, la data d'incorporació haurà de ser l'1 de setembre de 2021.  
b) Tindre una antiguitat d'almenys cinc anys complets com a funcionari o funcionària de carrera en els cossos docents no universitaris.  
  
c) Tindre una experiència de docència directa de cinc cursos com a mínim en els cossos o etapes educatives pròpies de l'assessoria a la qual s'opta. Almenys dos dels cursos d'experiència de docència directa hauran d'estar compresos entre els cursos 2014-2015, 2015-2016, 2016-2017, 2017-2018, 2018-2019, 2019-2020 o 2020-2021.  
d) Estar destinat en qualsevol centre públic de la Comunitat Valenciana en el moment de la publicació d'aquesta convocatòria.  
e) Acreditar els coneixements de valencià mitjançant la possessió del certificat C1 de la Junta Qualificadora de Coneixements de Valencià o equivalent.  
f) Complir els requisits específics establits per a les assessories sol·licitades que figuren en l'annex II d'aquesta resolució.  
g) En el cas d'estar ocupant una plaça d'assessoria de formació durant el període de sol·licitud d'aquesta convocatòria, haurà d'haver superat els procediments d'avaluació dels dos últims cursos escolars.  
  
4. Tots aquests requisits de participació, així com els mèrits assenyalats en l'annex III d'aquesta resolució que s'al·leguen, hauran d'haver-se adquirit i registrat en la data de finalització del termini de presentació de sol·licituds.  
  
Base quarta. Presentació de sol·licituds i documentació que les acompanya  
1. Les persones aspirants hauran d'emplenar la sol·licitud (annex I), el full d'autobaremació (annex IV), la declaració d'acceptació horària i la cessió de drets (annex V) i un projecte de treball, el guió del qual s'especifica en el punt 3 de la base setena d'aquesta resolució. Aquestes persones aspirants hauran de seguir les instruccions corresponents per a presentar-les per via telemàtica, utilitzant els formularis específics dissenyats per a aquesta convocatòria que estan disponibles en la web de la Conselleria d'Educació, Cultura i Esport, en l'apartat Educació/Personal/Personal docent/Formació del professorat. Així mateix, la sol·licitud es podrà recuperar en qualsevol moment, mentre el procés estiga obert, en la pàgina web de la Conselleria d'Educació, Cultura i Esport, en l'apartat Educació/Personal/Personal docent/Formació del professorat mitjançant el número de sol·licitud i l'adreça de correu electrònic.  
  
La documentació de la formació de les persones aspirants que estiga inscrita en el Registre de formació permanent del professorat serà substituïda d'ofici per un extracte d'aquesta expedit per la Subdirecció General de Formació del Professorat.  
2. Una vegada emplenats telemàticament i signats els formularis indicats en el punt 1 d'aquesta base, hauran de pujar-se a l'aplicació els documents següents:  
2.1. El projecte de treball en format PDF mitjançant el qual la persona aspirant opta a una plaça d'assessoria/àmbit de les que figuren en l'annex II d'aquesta resolució.  
Si la persona aspirant optara a més d'una plaça del mateix àmbit, haurà de presentar només un projecte.  
Si la persona aspirant optara a més d'una plaça de diferents àmbits, haurà de presentar un projecte per cada àmbit sol·licitat.  
2.2. Els mèrits al·legats que no estiguen registrats en el compte formació hauran de digitalitzar-se i unificar-se en un sol fitxer PDF.  
3. Per a qualsevol dubte, els i les aspirants poden realitzar una consulta al correu lseqppkpulu6758cchirkl@kic.hx  
4. L'ús dels mitjans telemàtics per a participar en el procediment comporta el consentiment de la persona sol·licitant per al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.  
  
Base cinquena. Termini de presentació  
1. El termini de presentació de sol·licituds serà de vint dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
  
2. No es consideraran aquelles sol·licituds o aquells mèrits presentats fora del termini de presentació.  
  
  
Base sisena. Procediment de selecció  
El procediment de selecció constarà de dues fases:  
Fase A. Fase de concurs (puntuació: mínima 10 punts i màxima 20 punts).  
Fase B. Fase de selecció (puntuació: mínima 10 punts i màxima 20 punts).  
  
Fase A. Fase de concurs  
Aquesta fase constarà dels procediments següents:  
1. La Comissió Tècnica de Selecció, la constitució i les funcions de la qual es determinen en la base setena d'aquesta convocatòria, comprovarà que les persones sol·licitants reuneixen els requisits establits en el punt 3 de la base tercera d'aquesta resolució.  
2. La Comissió Tècnica de Selecció revisarà i aplicarà el barem de mèrits que figura en l'annex III d'aquesta resolució.  
3. La Comissió Tècnica de Selecció aprovarà i publicarà la relació provisional de persones aspirants admeses i excloses, amb les puntuacions provisionals d'aquesta fase A, en la pàgina web de la Subdirecció General Formació del Professorat, http://www.ceice.gva.es/va/web/formacion-profesorado.  
4. Aquesta comissió només valorarà els mèrits degudament acreditats conforme al que s'estableix en l'annex III d'aquesta resolució. Aquests mèrits hauran d'estar acreditats amb anterioritat a la data de finalització del terme de presentació de sol·licituds.  
5. Les persones aspirants que obtinguen una puntuació igual o superior a 10 punts, o que hagen obtingut una puntuació igual o superior a 6 punts en la suma dels apartats 2 i 3 del barem que figura l'annex III d'aquesta resolució, passaran a la fase següent.  
6. En el cas de les persones aspirants excloses, s'indicarà la causa de l'exclusió en la pàgina web de la Subdirecció General de Formació del Professorat, http://www.ceice.gva.es/va/web/formacion-profesorado  
  
7. Les persones aspirants podran presentar les al·legacions que estimen oportunes contra la relació indicada en el punt 3 d'aquesta fase A. Aquestes al·legacions hauran de dirigir-se a la Comissió Tècnica de Selecció en el termini de 4 dies naturals a partir de l'endemà de la publicació de la relació, pel mateix procediment telemàtic que el de la convocatòria.  
8. Una vegada estudiades i resoltes les reclamacions presentades, la Comissió Tècnica de Selecció publicarà la relació definitiva de persones aspirants admeses i excloses amb les puntuacions definitives d'aquesta primera fase, en la pàgina web de la Subdirecció General de Formació del Professorat, http://www.ceice.gva.es/va/web/formacion-profesorado.  
  
Fase B. Fase de selecció  
Només seran valorades en aquesta fase B les persones aspirants que no hagen sigut excloses en la fase A del procediment de selecció.  
A aquesta fase B seran convocades per cadascuna de les places oferides d'assessoria/àmbit, tres persones candidates que hagen superat la fase A per ordre de puntuació. En cas d'empat, seran convocades totes les persones amb la mateixa puntuació.  
La Comissió Tècnica de Selecció publicarà, en la pàgina web de la Subdirecció General de Formació del Professorat, http://www.ceice.gva.es/va/web/formacion-profesorado, la llista de les persones que hauran de participar en aquesta fase, amb la indicació del lloc, la data i l'hora de la convocatòria per a la realització d'una entrevista.  
Aquesta fase de selecció consistirà en:  
1. La valoració del projecte de treball el contingut del qual s'especifica en el punt 3 de la base setena d'aquesta resolució.  
La Comissió Tècnica de Selecció valorarà el projecte de cada candidatura i el puntuarà entre 0 i 10 punts.  
La no presentació del projecte o la presentació que no complisca els requisits especificats en la base quarta d'aquesta resolució, seran motiu d'exclusió de la convocatòria de la persona aspirant.  
Una vegada valorats els projectes presentats, la Comissió Tècnica de Selecció publicarà la relació definitiva de persones aspirants admeses i excloses amb les puntuacions definitives d'aquesta fase, en la pàgina web de la Subdirecció General de Formació del Professorat, http://www.ceice.gva.es/va/web/formacion-profesorado.  
Les persones aspirants podran presentar les al·legacions que estimen convenients contra la relació anterior. Aquestes al·legacions hauran de dirigir-se a la Comissió Tècnica de Selecció en el termini de 4 dies a partir de l'endemà de la publicació de la relació, pel mateix procediment telemàtic que de la convocatòria.  
2. Entrevista  
Per a participar en aquest apartat 2 de la fase B, les persones aspirants hauran d'haver obtingut 5 o més punts en l'apartat 1, valoració del projecte.  
A aquelles persones aspirants que hagen superat l'apartat 1 d'aquesta fase B, la Comissió Tècnica de Selecció els realitzarà una entrevista que es valorarà entre 0 i 10 punts.  
Aquesta entrevista consistirà en:  
a) La defensa oral per part de la persona candidata del projecte presentat. (Valorada entre 0 i 10 punts.)  
b) El debat amb la Comissió Tècnica de Selecció. (Valorat entre 0 i 10 punts.)  
a) La defensa oral per part de la persona candidata del projecte presentat.  
Aquesta defensa no ha d'entendre's, en cap cas, com una reiteració de l'exposició dels continguts del projecte, sinó com l'explicació argumentada dels fonaments sobre els que se sustenta aquest projecte.  
  
Les persones aspirants disposaran d'un màxim de quinze minuts per a dur a terme aquesta defensa.  
Es posarà a la disposició de les persones aspirants un ordinador amb sistema operatiu Lliurex, amb el programari LibreOffice i un canó de projecció o similar.  
Per a la valoració d'aquest apartat, la Comissió Tècnica de Selecció tindrà en compte, especialment, els aspectes següents:  
- L'adequada fonamentació de les idees i la capacitat d'argumentar conforme a les característiques pròpies del discurs argumentatiu.  
  
- El bon ús de les estratègies de comunicació oral.  
Per a superar aquest apartat a serà imprescindible obtindre una puntuació mínima de 5 punts.  
b) El debat amb la Comissió Tècnica de Selecció. (Valorat entre 0 i 10 punts.)  
Durant un màxim de quinze minuts la persona aspirant podrà dialogar amb la Comissió Tècnica de Selecció sobre aspectes del projecte o qualsevol altre tema relacionat amb la formació permanent del professorat; així com sobre qüestions pràctiques relacionades amb l'exercici de la funció assessora o sobre l'àmbit de l'assessoria a la qual es presenta.  
  
Per a la valoració d'aquest apartat, la Comissió Tècnica de Selecció tindrà en compte la capacitat de la persona aspirant per a deliberar i, si és el cas, assumir o integrar altres opinions o idees.  
Per a superar aquest apartat b serà imprescindible obtindre una puntuació mínima de 5 punts.  
La defensa oral del projecte presentat i el debat amb la Comissió Tècnica de Selecció tindran caràcter d'acte públic. La Comissió Tècnica de Selecció plantejarà qüestions sobre el projecte, sobre la seua viabilitat i sobre qualsevol altre aspecte que considere necessari aclarir; així com sobre les competències professionals relacionades amb les assessories de formació del professorat en general i amb el perfil de l'assessoria a la qual s'opta en particular.  
Si la persona aspirant no es presentara a l'entrevista, aquesta es valoraria amb 0 punts.  
La puntuació de l'entrevista serà la suma dels apartats a), defensa del projecte, i b), debat amb la Comissió Tècnica de Selecció.  
Cadascun d'aquests apartats serà valorat entre 0 i 10 i la qualificació total de l'entrevista serà la mitjana aritmètica dels dos apartats que la conformen. Per tant, per a superar aquest apartat 2 de la fase B, l'entrevista, les persones aspirants hauran d'haver obtingut una puntuació mínima de 5 punts.  
Quan en la valoració de la defensa oral del projecte o en el debat davant de la Comissió Tècnica de Selecció hi haja més de 3 punts de diferència entre les puntuacions atorgades pels membres de la comissió, es descartaran les puntuacions màximes i mínimes atorgades i es calcularà la puntuació mitjana entre les puntuacions restants. En el cas que hi haja més d'una puntuació màxima o mínima, se n'exclourà una sola.  
  
  
  
  
Base setena. Característiques del projecte de treball.  
La redacció del projecte de treball s'haurà d'ajustar als aspectes següents:  
1. La normativa bàsica de referència relacionada amb la formació permanent del professorat.  
2. Els requisits tècnics.  
Aquest projecte consistirà en el disseny d'una acció formativa en un centre educatiu públic.  
Aquesta acció formativa haurà de tindre una duració mínima de 20 hores i màxima de 30 hores, i tindrà els següents requisits formals de presentació:  
- Extensió màxima: quinze pàgines en format DIN A4, sense comptar la portada ni l'índex.  
- Font de lletra: Arial 12 sense comprimir en tot el document, fins i tot en els encapçalaments, els peus de pàgina i l'índex, excloent-ne la portada.  
- Interlineat: doble en tot el document excepte en les taules explicatives, si n'hi ha, que s'ajustaran a un cos de lletra de 9 punts i un interlineat senzill.  
3. El guió de treball:  
El projecte haurà d'ajustar-se al següent guió de treball:  
A. Portada. En la portada haurà de figurar l'àmbit d'assessoria sol·licitada, el número de sol·licitud, el grup i l'assessoria de la persona sol·licitant.  
B. Índex. El contingut del projecte haurà d'incloure els apartats següents:  
1. Característiques del context socioeducatiu del centre on es desenvoluparà la formació.  
2. Títol de la formació. Detecció de la necessitat formativa i nombre de persones participants.  
3. Línia estratègica de la formació que concorde amb l'àmbit de l'assessoria sol·licitada i amb el Pla de formació permanent del professorat.  
4. Objectius de la formació.  
5. Continguts de la formació.  
6. Proposta de coordinació entre el CEFIRE territorial i el CEFIRE específic de l'assessoria sol·licitada.  
7. Metodologia, organització i seqüenciació de la intervenció assessora.  
8. Mesures previstes per a afavorir l'aplicabilitat a l'aula i la transferència a l'alumnat.  
9. Mesures previstes per a avaluar i determinar l'impacte de la formació desenvolupada en la millora del centre, i en l'optimització dels processos d'ensenyament i aprenentatge que s'hi planifiquen i s'hi implementen.  
10. Recursos i eines utilitzats per a dur a terme l'acció formativa.  
  
11. Criteris i instruments d'avaluació de l'acció formativa.  
12. Propostes que integren la resolució de situacions de caràcter excepcional, com ara la pandèmia provocada per la COVID-19.  
  
13. Bibliografia i bibliografia web.  
Per a les places d'assessoria/àmbit de Formació Professional, s'inclourà en aquest guió un apartat sobre la realització de projectes que potencien el desenvolupament i la millora dels processos tecnològics, metodològics i formatius, i que potencien la col·laboració amb el món empresarial. Aquesta acció haurà d'evolucionar cap a sistemes de treball que integren la innovació didàctica i tecnològica en els ensenyaments de Formació Professional, i que posen en contacte permanent els centres educatius amb el teixit empresarial del seu entorn, així com amb organitzacions i entitats amb el mateix interés científic dins d'una cultura col·laborativa.  
  
Base huitena. Resolució de la convocatòria  
1. Finalitzada la fase B, la Comissió Tècnica de Selecció publicarà en el termini màxim de quinze dies les llistes provisionals amb la puntuació final obtinguda, resultat de la suma de les puntuacions obtingudes en tot el procés (suma de la fase A i de la fase B). Contra aquesta llista, que es publicarà en la pàgina web de la Conselleria d'Educació, Cultura i Esport, es podran interposar, davant de la mateixa Comissió Tècnica de Selecció, i en el termini de 4 dies, comptats a partir de l'endemà de publicar-se, les al·legacions que s'estimen oportunes. Aquestes reclamacions hauran de presentar-se de manera telemàtica a través de l'enllaç següent: http://www.ceice.gva.es/va/web/formacion-profesorado.  
  
Per a superar el procés de selecció, les persones aspirants hauran d'haver obtingut almenys 20 punts en aquest procés. Aquesta puntuació final serà el resultat de la suma de les fases A i B, complint-se els mínims establits per a cadascuna.  
En cas d'empat, aquest es resoldrà atenent la major puntuació en la fase de selecció; en cas que continue aquest empat, prevaldrà la major puntuació obtinguda en la fase de concurs amb la suma dels apartats 2 i 3 del barem. Si persistira l'empat, prevaldria la major puntuació obtinguda en el punt 1 del barem; si persistira així i tot aquest empat, es dirimiria segons la major puntuació en el punt 2 del barem, i així successivament fins que l'empat es resolga.  
  
Les persones aspirants que hagen superat la fase B en més d'un grup d'assessoria/àmbit, hauran d'optar solament per un d'aquests i hauran de comunicar-ho a la Comissió Tècnica de Selecció, segons aquesta ho establisca. Es publicarà l'opció triada juntament amb la llista de persones que han superat la fase de selecció.  
2. Una vegada resoltes les al·legacions presentades, la Comissió Tècnica de Selecció elevarà la proposta de llista definitiva de les candidatures seleccionades al secretari autonòmic d'Educació i Formació Professional, que dictarà la resolució que serà publicada en el Diari Oficial de la Generalitat Valenciana.  
  
Base novena. Comissió Tècnica de Selecció i comissions assessores  
1. La Comissió Tècnica de Selecció, nomenada per la Secretaria Autonòmica d'Educació i Formació Professional de la Conselleria d'Educació, Cultura i Esport, estarà constituïda pels membres següents:  
  
a) El subdirector general de Formació del Professorat, que actuarà com a president, o persona en qui delegue.  
b) Un o una cap de servei de la Subdirecció General de Formació del Professorat.  
c) Un o una cap de secció de la Subdirecció General de Formació del Professorat.  
d) Un director o directora d'un CEFIRE específic.  
e) Un director o directora d'un CEFIRE territorial.  
f) Un tècnic o tècnica de la Subdirecció General de Formació del Professorat, que actuarà com a secretari o secretària amb veu i sense vot.  
g) Una persona designada per la Direcció General d'Innovació Educativa i Ordenació.  
2. Per cada membre de la comissió se'n nomenarà un altre de suplent. Per a la constitució i el funcionament de la comissió serà imprescindible la presència de quatre dels seus membres, entre els quals hauran d'estar el president i el secretari o secretària.  
3. La Comissió Tècnica de Selecció tindrà les funcions següents:  
  
a) Determinar les persones aspirants que superen la fase A, atenent els criteris establits en aquesta resolució.  
b) Establir els criteris de valoració de la fase B i valorar la persona que es presenta en la defensa del projecte i en el debat corresponent.  
  
c) Resoldre les incidències que pogueren sorgir en el procés d'aquesta convocatòria.  
d) Elevar al secretari autonòmic d'Educació i Formació Professional la proposta de comissió de serveis de les candidatures seleccionades, així com la seua adscripció a la plaça corresponent.  
4. La Comissió Tècnica de Selecció comptarà amb el suport d'una comissió assessora de baremació per a la realització de la fase A. A més, per a la fase B, la Comissió Tècnica de Selecció podrà sol·licitar la participació i l'opinió de persones expertes d'assessoria/àmbit.  
5. La composició de la Comissió Tècnica de Selecció es publicarà en la pàgina web de la Conselleria d'Educació, Cultura i Esport, i estarà subjecta a les causes d'abstenció i recusació establides en els articles 23 i 24 de la Llei 40/2015, d'1 d'octubre, de règim jurídic del sector públic.  
  
6. A la fase B podrà assistir una persona representant de cadascun dels sindicats presents en la Mesa Sectorial d'Educació, amb veu, però sense vot. L'assistència de la persona representant haurà de ser comunicada amb una setmana d'antelació, com a mínim, a la Comissió Tècnica de Selecció.  
  
Base deu. Adjudicació de places  
1. L'acceptació d'alguna de les places objecte de la present convocatòria suposarà la disponibilitat i la competència professional per a l'exercici d'aquesta per part de la persona que l'accepta per un període mínim d'un curs acadèmic, que podrà ser prorrogada fins al curs 2023-2024, prèvia avaluació positiva de la funció assessora per part de la direcció del CEFIRE corresponent i amb el vistiplau de la Subdirecció General de Formació del Professorat, sempre que no es modifiquen o se suprimisquen les places convocades per la present resolució.  
  
2. Les places convocades s'assignaran a les persones que hagen superat el procés. Les places s'assignaran segons l'ordre de prioritat especificat en la instància de participació, sempre que la plaça no haja sigut assignada a una altra persona aspirant amb una puntuació final superior.  
3. El nomenament dels assessors o assessores serà per un període inicial de quatre anys. Després d'aquest període, haurà de realitzar-se una avaluació de la funció assessora. Si el resultat de l'avaluació és positiu, es renovarà el nomenament en comissió de serveis per un període de dos anys. Aquest nomenament tindrà un període de sis anys com a màxim.  
  
Base onze. Renúncies  
Una vegada formulada la proposta de nomenament, no s'admetrà la renúncia a la plaça assignada. La valoració de les situacions excepcionals que pogueren produir-se correspondrà a la Secretaria Autonòmica d'Educació i Formació Professional.  
  
Base dotze. Formació inicial de les persones aspirants seleccionades  
Les persones aspirants seleccionades per a ocupar una plaça d'assessoria de CEFIRE realitzaran, durant el mes de juliol de 2021, la formació inicial obligatòria que a aquest efecte dissenye la Subdirecció General de Formació del Professorat.  
  
Base tretze. Avaluació anual de la funció de les assessories  
  
La Subdirecció General de Formació del Professorat establirà els indicadors mitjançant els quals seran valorades les funcions realitzades per les persones que ocupen les places d'assessories de CEFIRE. Per a realitzar aquesta valoració, aplegarà la informació necessària que li permeta realitzar propostes de millora de l'exercici de la funció assessora de les persones que ocupen les places d'assessors o assessores de formació, així com determinar la continuïtat o no d'aquestes persones en les seues respectives places.  
  
Base catorze. Absència de candidatures  
Les places que no hagen sigut cobertes en aquesta convocatòria per absència de candidatures o perquè les persones aspirants no hagen superat el procediment de selecció, podran ser adjudicades mitjançant comissió de serveis o mitjançant adscripció provisional fins a la convocatòria del següent procediment.  
  
Segon. Delegació  
Es delega en el secretari autonòmic d'Educació i Formació Professional la facultat de resoldre aquesta convocatòria i se l'autoritza perquè dicte les resolucions i les instruccions necessàries per a l'execució de la present resolució.  
  
Tercer. Producció d'efectes  
La present resolució produirà efectes l'endemà de ser publicada en el Diari Oficial de la Generalitat Valenciana.  
  
De conformitat amb el que estableixen els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10,14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició davant del conseller d'Educació, Cultura i Esport en el termini d'un mes a comptar des de l'endemà de publicar-se, o directament un recurs contenciós administratiu davant del jutjat contenciós competent, en el termini de dos mesos a comptar des de l'endemà de la data de la seua publicació.  
  
València, 10 de febrer de 2021.- El conseller d'Educació, Cultura i Esport: Vicent Marzà i Ibáñez.